**ΓΙΑ ΤΙΣ ΑΛΛΑΓΕΣ ΣΤΗ Γ΄ ΛΥΚΕΙΟΥ - ΨΗΦΙΣΜΑ**

Επειδή το σύστημα εισαγωγής στην Τριτοβάθμια εκπαίδευση είναι ιδιαιτέρως ψυχοφθόρο για τα παιδιά μας και οικονομικά δυσβάσταχτο για τους γονείς

Επειδή η Πολιτεία πρέπει να ενεργεί έχοντας ως γνώμονα τις βασικές αρχές της δικαιοσύνης και να μην καταδικάζει ερήμην ή λόγω αμφιβολιών «αθώους»

Και γενικά

Επειδή η Πολιτεία πρέπει να σέβεται τους πολίτες της και ιδιαιτέρως τους –ως επί το πλείστον- ανήλικους μαθητές και να τους αντιμετωπίζει με έγνοια και σοβαρότητα,

**Απαιτούμε από την Πολιτεία**

* Να προβλέπει και νομοθετεί ΕΓΚΑΙΡΩΣ, ΠΡΙΝ ΤΗΝ ΕΝΑΡΞΗ ΤΗΣ ΚΑΘΕ ΣΧΟΛΙΚΗΣ ΧΡΟΝΙΑΣ τις όποιες αλλαγές, ώστε και οι μαθητές αλλά και ολόκληρη η σχολική κοινότητα εγκαίρως να ενημερώνονται και προετοιμάζονται αναλόγως . Αλλαγές το Φεβρουάριο και μόλις 3 μήνες πριν τη διεξαγωγή των εξετάσεων, δημιουργεί περαιτέρω άγχος και αγωνία στα ήδη ψυχολογικά επιβαρυμένα παιδιά μας.
* Τη διεξαγωγή των Πανελλαδικών εξετάσεων με το προηγούμενο καθεστώς, δηλαδή τη διεξαγωγή των Πανελλαδικών εξετάσεων πριν τις ενδοσχολικές εξετάσεις γι’αυτή τη χρονιά.
* Την άμεση επαναφορά των Επαναληπτικών Πανελλαδικών Εξετάσεων τις οποίες ελαφρά τη καρδία κατήργησε με το σκεπτικό της κατάχρησης του δικαιώματος από «κάποιους». Η συντεταγμένη πολιτεία οφείλει να διασφαλίζει και να ελέγχει ώστε να μην υπάρχουν υπερβολές και καταχρήσεις «από κάποιους» και να μην «τιμωρεί» συλλήβδην «τους άλλους», τα παιδιά δηλαδή που πραγματικά αδυνατούν για πολύ σοβαρούς λόγους να προσέρχονται στις τακτικές ημερομηνίες των πανελλαδικών.

*Το παρόν ψήφισμα κατατέθηκε από τους προέδρους των ΔΣ και εκπροσώπους των 1ου, 2ου, 3ου και 4ου ΓΕΛ και εγκρίθηκε ομόφωνα από τη Γενική Συνέλευση της Ένωσης Συλλόγων Γονέων Σχολείων Αγ. Παρασκευής της 6ης Μαρτίου 2017 .*

Αγ. Παρασκευή 06.03.2017

Για το Προεδρείο της Γενικής Συνέλευσης

Ο Πρόεδρος

Αντώνης Παπάζογλου

Η γραμματεία της Γενικής Συνέλευσης

Τίτη Γεωργιάδη -Τσιαμπίρα Πέγκυ Κυριαζή